**ЗАКОН ЗА ЈАВНА ЧИСТОТА**

**(„Службен весник на Република Македонија“ бр. 111/2008; 64/2009; 88/2010; 114/2010; 23/2011; 53/2011; 80/2012; 163/2013 и 44/2015). Одлука на Уставниот суд на Република Македонија У. бр. 159/2011 од 28 март 2012 година, објавена во „Службен весник на Република Македонија“ бр. 47/2012.**

**КОНСОЛИДИРАН ТЕКСТ – неофицијална верзија**

 I. ОСНОВНИ ОДРЕДБИ

**Член 1**

Со овој закон се уредуваат условите и начинот на одржување на јавната чистотa, правата и обврските на учесниците во одржувањето на јавната чистота, површините и објектите на кои се врши одржување на јавната чистота, собирање на смет и чистење на снег и мраз во зимски услови.

**Член 2**

Одржувањето на јавната чистота, собирањето на сметот и чистењето на снегот во зимски услови се дејности од јавен интерес од локално значење.

**Член 3**

Одржувањето на јавната чистота е континуиран  процес кој обезбедува трајно и квалитетно чистење на јавните површини на јавните објекти, на отворените простори на јавните објекти, на неизградено градежно земјиште сопственост на физички и правни лица во централното подрачје на општината, општините во градот Скопје и градот Скопје, и на дворните површини на колективните и индивидуалните објекти за домување, заради обезбедување на здрава и чиста животна средина.

**Член 4**

Одредбите на овој закон не се однесуваат на одржување на јавната чистота во вонредни околности и во услови на елементарни непогоди.

**Член 5**

Одделни изрази употребени во овој закон го имаат следново значење:

1. “Одржување на јавната чистота“ е чистење (метење и миење) на јавни површини и отворени простори на јавни објекти, како и чистење на снег во зимски услови;

2. “Собирање на смет“ е отстранување на создадениот смет од одржувањето на  јавната чистота на јавните површини и објектите и сместување во садови за смет;

3. “Смет“ е збир од отпадоци што се сoбираат при одржување на јавната чистотa;

4. “Јавни површини и отворени простори на јавни објекти“ се улици, тротоари, велосипедски патеки, плоштади, кејови, подвозници, надвозници, мостови, паркиралишта, скалила кои ги поврзуваат површините на јавен сообраќај, градски паркови, парк-шуми, улични тревници, видиковци, гранични премини, аеродроми, железнички, автобуски, бензински и такси станици и други објекти на комуналната инфраструктура, јавни телефонски говорници, зоолошки градини, градски гробишта, сајмишта, пазари, магацини и складишта, спортско рекреативни објекти (стадиони, хиподроми, стрелишта), јавни капалишта и отворени простори околу други јавни објекти;

5. “Централно подрачје на општината, општините во градот Скопје и градот Скопје“ е подрачје определено со акт на општината и општините во градот Скопје со кои се врши зонирање на подрачјето на општината и општините во градот Скопје, како и подрачјето на град Скопје определено со акт на градот Скопје како централно подрачје;

6. “Даватели на услуга“ се јавни претпријатија или правни лица на кои им е доверено извршувањето на работите на јавната чистота;

7. “Корисници на услуга“ се корисниците на јавните површини и на отворените простори на јавните објекти и

8. “Дворна површина“ е просторот околу колективните и индивидулните објекти за домување и околу јавните објекти, определени со урбанистички план.

**Член 5-а**

Во постапката при вршење на инспекциски надзор ќе се применуваат одредбите на Законот за инспекцискиот надзор, доколку со овој закон поинаку не е уредено.

II. УСЛОВИ И НАЧИН НА ОДРЖУВАЊЕТО НА ЈАВНАТА ЧИСТОТА

**Член 6**

Корисниците, односно сопствениците на отворените простори на јавните објекти, на неизградено градежно земјиште сопственост на физички и правни лица во централното подрачје на општината, општините во градот Скопје и градот Скопје, и на дворните површини на колективните и индивидуалните објекти за домување се должни истите уредно да ги одржуваат на начин со кој не се нагрдува и деградира просторот во урбаните средини и редовно да го отстрануваат сметот од истите.

**Член 7**

Одржувањето на јавната чистота и чистењето на снегот и мразот во зимски услови на јавните површини го врши јавно претпријатие за комунални услуги, основано од општинaта, општините во градот Скопје и градот Скопје.

Работите на одржувањето на јавната чистота, општината, општините во градот Скопје и градот Скопје можат со одлука на советот да ги отстапат на извршување на правно лице регистрирано за вршење на овие работи, согласно со закон.

(3) Правното лице од ставот (2) на овој член треба да поседува дозвола за одржување на јавна чистота, издадена од органот на државната управа надлежен за работите од областа на комуналните работи.

(4) За добивање на дозволата од ставот (3) на овој член правното лице поднесува барање до органот на државната управа надлежен за работите од областа на комуналните работи и докази со кои ќе докаже дека ги исполнува следниве услови:   
- да има седиште во Република Македонија,   
- да е регистрирано за вршење на работите одржување на јавна чистота,   
- да не е поведена стечајна постапка или постапка за ликвидација,   
- одговорното лице или член на органот на управување на правното лице да не е правосилно осудено за кривично дело во јавните финансии, пплатниот промет и стопанството или кривични дела против работните односи, додека траат последиците од пресудата, или да не му е изречена прекршочна санкција забрана за вршење на дејност додека трае забраната,   
- да достави документ за економска и финансиска способност издаден од Централниот регистар на Република Македонија,   
- да е осигуран во осигурително друштво и да приложи писмен доказ за способноста за надоместување на евентуална штета настаната по однос на одговорноста во вршењето на неговата дејност во согласност со закон,   
- да има вработено најмалку пет лица кои подлежат на задолжителна вакцинација согласно со прописите за заштита од заразни болести и   
- да има соодветна техничка опрема (едно специјализирано возило за подигање на смет, ХТЗ опрема за вработените и неопходни технички средства за одржување на јавната чистота).

(5) За издадените дозволи за одржување на јавната чистота органот на државната управа надлежен за работите од областа на комуналните работи води регистар за издадени дозволи за одржување на јавната чистота, кој се објавува на неговата веб страница.

(6) Формата и содржината на барањето, формата и содржината на образецот на дозволата, начинот на издавање и одземање на дозволата, формата и содржината на регистарот од ставот (5) на овој член, како и начинот на неговото водење, ги пропишува министерот кој раководи со органот на државната управа надлежен за работите од областа на комуналните работи.

**Член 7-а**

(1) Ако се утврди дека правното лице од членот 7 став (3) од овој закон ги исполнува условите за добивање на дозвола, органот на државната управа надлежен за работите од областа на комуналните работи ќе издаде дозвола за одржување на јавната чистота во рок од 15 дена од денот на приемот на барањето со целокупната документација, во спротивно ќе донесе решение со кое се одбива барањето за давање дозвола.

(2) Против решението од ставот (2) на овој член може да се поднесе жалба со кое се одбива барањето за добивање дозвола во рок од 15 дена од приемот на решението до Управен суд. [2](https://www.akademika.com.mk/)

(3) Дозволата за одржување на јавна чистота се одзема доколку правното лице престане да исполнува кој било од пропишаните услови во членот 7 став (4) од овој закон.

**Член 7-б**

(1) Доколку органот на државната управа надлежен за работите од областа на комуналните работи не ја издаде дозволата, односно не донесе решение за одбивање на барањето за издавање на дозволата во рокот од членот 7-а од овој закон, подносителот на барањето има право во рок од три работни дена да поднесе барање до писарницата на министерот кој раководи со органот на државната управа надлежен за работите од областа на комуналните работи.

(2) Формата и содржината на барањето од ставот (1) на овој член ги пропишува министерот кој раководи со органот на државната управа надлежен за работите од областа на комуналните работи.

(3) Кон барањето од ставот (1) на овој член барателот доставува и копија од барањето од членот 7 став (4) од овој закон.

(4) Министерот кој раководи со органот на државната управа надлежен за работите од областа на комуналните работи е должен во рок од пет работни дена од денот на поднесување на барањето од ставот (1) на овој член до писарницата на министерот, да издаде дозвола или да донесе решение со кое се одбива барањето за издавање на дозволата. Доколку министерот нема писарница, барањето се поднесува во писарницата на седиштето на органот на државната управа надлежен за работите од областа на комуналните работи.

(5) Доколку министерот кој раководи со органот на државната управа надлежен за работите од областа на комуналните работи не издаде дозвола, односно не донесе решение со кое се одбива барањето за издавање на дозвола во рокот од ставот (4) на овој член, подносителот на барањето може да го извести Државниот управен инспекторат во рок од пет работни дена.

(6) Државниот управен инспекторат е должен во рок од десет дена од денот на приемот на известувањето од ставот (5) на овој член да изврши надзор во органот на државната управа надлежен за работите од областа на комуналните работи дали е спроведена постапката согласно со закон и во рок од три работни дена од денот на извршениот надзор го информира подносителот на барањето за преземените мерки.

(7) Инспекторот од Државниот управен инспекторат по извршениот надзор согласно со закон донесува решение со кое го задолжува министерот кој раководи со органот на државната управа надлежен за работите од областа на комуналните работи во рок од десет дена да одлучи по поднесеното барање, односно да го одобри или одбие барањето и да го извести инспекторот за донесениот акт. Кон известувањето се доставува копија од актот со кој одлучил по поднесеното барање.

(8) Доколку министерот кој раководи со органот на државната управа надлежен за работите од областа на комуналните работи не одлучи во рокот од ставот (7) на овој член, инспекторот ќе поднесе барање за поведување прекршочна постапка за прекршок предвиден со Законот за управната инспекција и ќе определи дополнителен рок од пет работни дена, во кој министерот кој раководи со органот на државната управа надлежен за работите од областа на комуналните работи ќе одлучи по поднесеното барање за што во истиот рок ќе го извести инспекторот за донесениот акт. Кон известувањето се доставува копија од актот со кој одлучил по поднесеното барање. Инспекторот во рок од три работни дена го информира подносителот на барањето за преземените мерки.

(9) Доколку министерот кој раководи со органот на државната управа надлежен за работите од областа на комуналните работи не одлучи и во дополнителниот рок од ставот (8) на овој член, инспекторот во рок од три работни дена ќе поднесе пријава до надлежниот јавен обвинител и во тој рок ќе го информира подносителот на барањето за преземените мерки.

(10) Доколку инспекторот не постапи по известувањето од ставот (5) на овој член, подносителот на барањето во рок од пет работни дена има право да поднесе приговор до писарницата на директорот на Државниот управен инспекторат. Доколку директорот нема писарница, барањето се поднесува во писарницата на седиштето на Државниот управен инспекторат.

(11) Директорот на Државниот управен инспекторат е должен во рок од три работни дена да го разгледа приговорот од ставот (10) на овој член и доколку утврди дека инспекторот не постапил по известуваето од подносителот на барањето од ставот (5) на овој член и/или не поднел пријава согласно со ставот (9) на овој член, директорот на Државниот управен инспекторат ќе поднесе барање за поведување прекршочна постапка за инспекторот за прекршок предвиден со Законот за управната инспекција и ќе определи дополнителен рок од пет работни дена во кој инспекторот ќе изврши надзор во надлежниот орган дали е спроведена постапката согласно со закон и во рок од три работни дена од денот на извршениот надзор да го информира подносителот на барањето за преземените мерки.

(12) Доколку инспекторот не постапи и во дополнителниот рок од ставот (11) на овој член, директорот на Државниот управен инспекторат ќе поднесе пријава до надлежниот јавен обвинител против инспекторот и во рок од три работни дена ќе го информира подносителот на барањето за преземените мерки.

(13) Во случајот од ставот (12) на овој член директорот на Државниот управен инспекторат веднаш, а најдоцна во рок од еден работен ден ќе овласти друг инспектор да го спроведе надзорот веднаш.

(14) Во случаите од ставот (13) на овој член директорот на Државниот управен инспекторат во рок од три работни дена го информира подносителот на барањето за преземените мерки.

(15) Доколку директорот на Државниот управен инспекторат не постапи согласно со ставот (11) на овој член, подносителот на барањето може да поднесе пријава до надлежниот јавен обвинител во рок од осум работни дена.

(16) Доколку министерот кој раководи со органот на државната управа надлежен за вршење на работите од областа на комуналните работи не одлучи во рок од ставот (8) на овој член, подносителот на барањето може да поведе управен спор пред Управниот суд.

(17) Постапката пред Управниот суд е итна.

(18) По објавувањето на подзаконскиот акт од ставот (2) на овој член во “Службен весник на Република Македонија“ истиот веднаш, а најдоцна во рок од 24 часа се објавува на веб страницата на Министерството за транспорт и врски.

**Член 8**

Правата и обврските меѓу општините, oпштините во градот Скопје и градот Скопје и правното лице од членот 7 став 2 на овој закон се уредуваат со договор кој содржи:   
- вид и обем на работите,   
- начин и рок на плаќање за извршување на работите и   
- гаранција за исполнување на обврските од договорот и друго.

Договорот од ставот 1 на овој член може да се склучи најмногу за период од четири години.

**Член 9**

Одржувањето на јавната чистота на отворените простори на јавните објекти во државна, односно општинска сопственост го врши општината, општините во градот Скопје и градот Скопје, а на објекти во приватна сопственост и на дворните површини на колективните и индивидуалните објекти за домување и на дворните површини на јавните објекти го врши сопственикот на објектот.

Одржувањето на јавната чистота на отворените простори на граничните премини и аеродроми, го врши сопственикот, закупецот или концесионер на објектот, самостојно или со отстапување на вршење на работите на правни лица регистрирани за одржување на јавна чистота и кои поседуваат дозвола за одржување на јавна чистота во согласност со закон.

Во колективните станбени згради одржувањето на јавната чистота се задолжува да ја врши заедницата на сопственици односно управителот.

(4) Одржувањето на јавна чистота на неизградено градежно земјиште сопственост на физички и правни лица во централното подрачје на општината, општините во градот Скопје и градот Скопје го врши сопственикот на земјиштето.

**Член 10**

За поблиско уредување на односите за одржувањето на јавната чистота советот на општината, на општините во градот Скопје и Советот на градот Скопје донесува одлука.

Со одлуката од ставот 1 на овој член се регулира одржувањето на јавната чистота на јавните површини, начинот на користење на јавните површини и собирањето на сметот, чистење на снег и мраз, отстранувањето на предмети кои ја загрозуваат јавната чистота, како и мерките за спроведување на одлуката

**Член 11**

Контролата на одржувањето на јавната чистота согласно со одлуката од членот 10 став 1 на овој закон ја вршат комунални редари.

Комуналните редари од ставот 1 на овој член треба да имаат најмалку средно образование.

Комуналните редари при вршењето на контролата задолжително носат службена облека и службена легитимација.

Службената легитимација од ставот 3 на овој член ја издава градоначалникот на општината, градоначалниците на  општините во  градот  Скопје  и  градоначалникот  на градот Скопје.

Бојата и кројот на службената облека, формата и содржината, како и начинот на издавањето и одземањето на службената легитимација на комуналните редари ги пропишува министерот за транспорт и врски.

**Член 11-а**

(1) Во постапката при вршење на контролата од членот 11 став (1) од овој закон, комуналните редари кога ќе затечат на самото место лице при извршување на прекршоците утврдени со членот 33 и 33-а од овој закон, имаат овластување да го застанат лицето и да извршат утврдување на неговиот идентитет.

(2) При преземањето на дејствијата од ставот (1) на овој член комуналниот редар е должен да се легитимира и да го извести лицето за прекршокот кој го сторил на самото место.

(3) Проверка на идентитетот на лице, комуналниот редар го врши со увид во неговата јавна исправа (лична карта или пасош) или друга исправа со негова фотографија од која може да се утврди идентитетот на лицето (возачка дозвола, здраствена легитимација и студентска легитимација), а потоа веднаш му ја враќа исправата на лицето.

(4) Доколку лицето одбива да даде податоци за себе или нема да го докаже идентитетот со исправите од ставот (3) на овој член, комуналниот редар ја известува најблиската полициска станица за потребата од присуство на полициски службеник на местото на сторувањето на прекршокот.

**Член 12**

За вршење на работите на одржување на јавната чистота општините, општините во градот Скопје и градот Скопје секоја година донесуваат годишна програма која содржи: вид и обем на работите што треба да се извршат, финансиски средства, временски рокови за извршување на работите, динамика и начин на вршење на работите.

Програмата од ставот 1 на овој член содржи и обезбедување на јавни санитарни јазли и поставување на соодветни садови за фрлање на отпадоци на јавните површини и на отворените простори пред јавните објекти.

Начинот на поставување на соодветните садови за фрлање на отпадоци се уредува во одлуката од членот 10 на овој закон.

Службените лица во органите на општината, општините во градот Скопје и градот Скопје се должни како одговорни лица навремено и ефикасно да преземаат мерки за спроведување на одредбите од ставовите 2 и 3 на овој член.

III. ОБВРСКИ НА УЧЕСНИЦИТЕ ВО ОДРЖУВАЊЕТО НА ЈАВНАТА ЧИСТОТА

**Член 13**

Секое физичко и правно лице е должно да се грижи за одржувањето на јавната чистота.

**Член 14**

Заради обезбедување на јавна чистота на јавните површини е забрането:   
-  фрлање и оставање на хартија, опушоци, мастики, амбалажи,  земја,  отпадоци  од растенија, песок и други отпадоци освен на местата определени за таа намена,   
- оставање на стари предмети од домаќинство и смет од вршење на дејности покрај садовите за собирање на смет, освен на места определени од општината,   
- оставање на фекални остатоци од домашни миленици и мртви животни, живина и птици во садови за отпад,освен за места определени за таа намена,   
- колење на кокошки и друга живина и животни,   
- испуштање на отпадни води и други течности од дворните места и објекти,   
- истурање  или испуштање на течности во садови за отпад, на улици, во канали, реки и езера,   
- сечење, складирање, цепење на дрва, јаглен и слично,освен за места определени за таа намена,   
- оставање на запрежни коли, трактори, земјоделски машини и алатки,   
- чување и напасување на крупен добиток и живина,   
- продажба и излагање на земјоделски и индустриски производи,освен за места определени за таа намена,   
- поставување на урбана опрема и други подвижни и неподвижни предмети,   
- мешање на бетон, малтер, освен на места што ќе ги определи општината,   
- растурање на сметот од вреќи, контејнери и други видови садови за собирање смет,   
- фрлање, односно оставање на смет до контејнер и други видови на садови за собирање на смет,   
- фрлање смет од кој било кат од станбена зграда или куќа, во двор,   
- поставување на контејнери и други видови садови за собирање смет надвор од определени места за нивно поставување, согласно со нивната намена,   
- плукање или секнење нос на јавни површини,   
- лепење на плакати на кое било јавно место освен за места определени за таа намена и   
- вршење на физиолошки потреби.

**Член 14-а**

Заради обезбедување на јавна чистота на јавни површини е забрането:   
- фрлање и оставање на отпадоци од градежен материјал (градежен шут),   
- палење, закопување и уништување на смет,   
- превоз на песок, земја, цемент, глина, земјоделско ѓубре, отпад или слични материјали без претходна подготовка и поклопување на материјалите со поклопец,   
- вклучување во сообраќај на моторни, влечни и запрежни возила од стоваришта или градилишта со валкани тркала,   
- поправање, сервисирање на возила и вршење на разни занаетчиски работи,   
- палење и уништување на садовите за собирање смет и   
- уништување на урбаната и друга опрема (клупи, фонтани, билборди, опрема на детски игралишта).

(2) Заради обезбедување на јавна чистота на неизградено градежно земјиште сопственост на физички и правни лица во централното подрачје на општината, општините во градот Скопје и градот Скопје забрането е:   
- фрлање и оставање на отпадоци од градежен материјал (градежен шут), оставање на хартија, опушоци, мастики, амбалажи, земја, отпадоци од растенија, песок и други отпадоци,   
- оставање на стари предмети од домаќинство и смет од вршење на дејности,   
- палење, закопување и уништување на смет,   
- оставање на фекални остатоци од домашни миленици и мртви животни, живина и птици,   
- колење на кокошки и друга живина и животни,   
- сечење, складирање, цепење на дрва, јаглен и слично,   
- оставање на запрежни коли, трактори, земјоделски машини и алатки, нерегистрирани, хаварисани возила, приколки и камп приколки,   
- чување и напасување на крупен добиток и живина,   
- продажба и излагање на земјоделски и индустриски производи,   
- поправање, сервисирање на возила и вршење на разни занаетчиски работи,   
- растурање на сметот од вреќи, контејнери и други видови садови за собирање смет,   
- фрлање смет од кој било кат од станбена зграда или куќа,   
- плукање или секнење нос и   
- вршење на физиолошки потреби.

**Член 15**

Сопственикот, односно лицето кое управува со јавен објект е должен да ја одржува јавната чистота во јавниот објект и неговата дворна површина, при што треба да обезбеди:   
- редовно чистење и одржување на просториите во објектот,   
- садови за фрлање на отпадоци и   
- инсталациите во санитарните јазли да бидат исправни и чисти и да обезбеди тоалетна хартија, машини за сушење на раце или хартија во секое  време.

**Член 16**

Во внатрешноста, односно ходниците на јавните објекти забрането е фрлање на отпадоци, плукање, фрлање на отпушоци, мастики и други предмети или внесување на домашни миленичиња, освен со одобрение од управителот на јавниот објект.

**Член 17**

На јавни објекти и на колективни и индивидуални станбени и деловни објекти забрането e испишување на графити, поставување на светлечки реклами и видео билборди како и лепење на плакати.

По исклучок од ставот 1 на овој член, на места и објекти определени за таа намена од страна на општините, општините во градот Скопје и градот Скопје, можат да се поставуваат светлечки реклами, видео билборди и да се лепат плакати.

**Член 18**

Правните и физичките лица сопственици на објекти, сопственици на неизградено градежно земјиште во централното подрачје на општината, општините во градот Скопје и градот Скопје. односно сопственици и корисници на отворените простори на јавни објекти што се за редовна употреба на овие објекти се должни тие простори редовно да ги одржуваат на тој начин што нема да создаваат смет и други отпадоци, како и да го одржуваат зеленилото на тие простори. [3](https://www.akademika.com.mk/)

**Член 19**

Заради обезбедување на јавна чистота на отворените простори на јавните објекти е забрането:   
- фрлање и оставање на предмети од домаќинства, лисја, гранки и корења од растенија, песок, отпадоци од градежен материјал, разни видови на амбалажа и други отпадоци,   
- оставање на смет од вршење на дејности на правни и физички лица  покрај садовите за собирање на смет,  
- палење, закопување и уништување на смет,   
- оставање мртви животни, живина и птици,   
- испуштање на отпадни води и други течности од дворните места и објекти,   
- миење на возила и камп приколки, предмети од домаќинства и предмети од правни лица,   
- сечење, складирање на дрва, јаглен и слично,   
- производство, печење на вар и дрвен јаглен, како и складирање и чување на градежен материјал без издадена дозвола од надлежен орган,   
- поправање, сервисирање на возила и вршење на разни занаетчиски работи,   
- оставање измет од домашни животни и миленичиња.

**Член 20**

Организаторите на јавни манифестации (културни, спортски и други) на митинзи, прослави и други собири се должни веднаш по завршувањето на манифестацијата, односно собирот да го соберат сметот направен од учесниците на манифестацијата,  односно собирот и да го остават на определено место за таа намена.

При посета на излетнички места посетителите се должни при заминувањето од излетничкото место да го соберат сметот и да го остават на определено место предвидено за таа намена.

**Член 21**

Корисниците на инсталациите во јавните санитарни јазли и во санитарните јазли во јавните објекти, заради обезбедување на јавната чистота се должни по користењето на истите задолжително да пуштаат вода.

**Член 22**

Во зимски услови при снежни врнежи општините, општините во градот Скопје и градот Скопје се должни да го исчистат снегот од јавните површини најдоцна во рок од 6 часа од почетокот на снежните врнежи.

Во зимски услови при снежни врнежи сите сопственици, односно корисници на јавни објекти се должни веднаш да започнат со чистење на снегот на отворените простори пред јавните објекти, со што ќе се обезбеди непречен пристап до објектите.

**Член 23**

Сите сопственици, односно корисници на објекти се должни сметот редовно да го собираат и оставаат на места определени за таа намена.

Правните лица што ги вршат работите на одржување на јавната чистота се должни сметот од јавните површини редовно да го собираат и остават на места определени за таа намена.

IV. СРЕДСТВА ЗА ОДРЖУВАЊЕ НА ЈАВНАТА ЧИСТОТА

**Член 24**

За одржување на јавната чистота се плаќа надоместок.

Висината на надоместокот од ставот 1 на овој член ја утврдува советот на општината, советите на општините во градот Скопје и Советот на градот Скопје во зависност од изграденоста, уреденоста на јавните површини и потребата - обемот за одржувањето на јавните површини на нивното подрачје.

Советот на општината, советите на општините во градот Скопје и Советот на градот Скопје ја утврдува мерната единица по која би се наплаќал надоместокот од ставот 1 на овој член.

**Член 25**

Наплатата на надоместокот за одржување на јавната чистота се врши преку доставување на сметка за собирање и транспортирање на  комуналниот отпад и на другите видови неопасен отпад, кој се прикажува одвоено на сметката.

По исклучок од ставот 1 наплатата на надоместокот за одржување на јавната чистота може да се наплатува и одвоено преку доставување на посебна сметка до корисниците на услугата, кога одржувањето на јавната чистота го врши правно лице различно од лицето кое врши собирање и транспортирање на комуналниот и на други видови на неопасен отпад.

Средствата собрани од надоместокот за одржување на јавната чистота се приход на општината, општините во градот Скопје и градот Скопје и се користат за финансирање на работите на јавната чистота.

V. НАДЗОР

**Член 26**

Надзор над спроведувањето на овој закон и прописите донесени врз основа на овој закон врши органот на државната управа надлежен за вршење на работите од областа на комуналните работи.

Инспекцискиот надзор го вршат општинските комунални инспектори, комуналните инспектори на општините во градот Скопје односно комуналните инспектори на градот Скопје.

Државниот комунален инспекторат врши инспекциски надзор над одржувањето на јавната чистота на отворените простори на граничните премини и аеродромите и во случаи кога општините, општините во градот Скопје, односно градот Скопје немаат овластено комунален инспектор. Во случаите кога инспекцискиот надзор го врши Државниот комунален инспекторат, бидејќи нема овластено комунален инспектор, инспекцискиот надзор се врши на сметка на општината, општините во градот Скопје, односно градот Скопје.

Државниот комунален инспекторат покрај работите утврдени во ставот 3 на овој член при вршење на инспекцискиот надзор проверува дали:   
- во јавното претпријатие за одржување на јавна чистота или во правното лице каде што се врши општокорисната работа, директорот овластил лице за вршење на контрола при извршувањето на општокорисната работа,   
- општокорисната работа се врши на начин согласно со овој закон,   
- во јавното претпријатие за одржување на јавна чистота или во правното лице каде што се врши општокорисната работа, директорот овластил лице за фотографирање на лицата кои вршат општокорисна работа и   
- фотографирањето се врши на начин согласно со овој закон.

Комуналните инспектори на градот Скопје инспекцискиот надзор го вршат на јавните површини, на неизградено градежно земјиште сопственост на физички и правни лица во централното градско подрачје и на отворените простори на јавните објекти кои се од јавен интерес од локално значење на градот Скопје согласно со закон.

Комуналните инспектори на општините во градот Скопје инспекцискиот надзор го вршат на јавните површини, на неизградено градежно земјиште сопственост на физички и правни лица во централното подрачје на општината, општините во градот Скопје и градот Скопје и на отворените простори на јавните објекти кои се од јавен интерес од локално значење на соодветната општина во градот Скопје согласно со закон.

При вршењето на инспекцискиот надзор општинскиот комунален инспектор, комуналниот инспектор на општините во градот Скопје односно комуналниот инспектор на градот Скопје  проверува дали:   
- редовно се одржува јавната чистота на јавните површини од Јавното претпријатие или правното лице на кое му се доверени работите на одржувањето на јавната чистота,   
- се одржува јавната чистота на отворените простори на јавните објекти, на неизградено градежно земјиште во централното подрачје на општината, општините во градот Скопје и градот Скопје и на дворните површини на колективните и индивидуалните објекти за домување,   
- се чисти снегот,   
- се обезбедени садови за фрлање на отпадоци во внатрешноста, односно ходниците на јавните објекти и во санитарните јазли,   
- при одржување на јавни манифестации е отстранет сметот и   
- на излетнички места е отстранет сметот.

**Член 26-а**

*Избришан* [4](https://www.akademika.com.mk/)

**Член 27**

При вршењето на инспекцискиот надзор општинскиот комунален инспектор, комуналниот инспектор на општините во градот Скопје односно комуналниот инспектор на градот Скопје и државниот комунален инспектор за утврдените неправилности составува записник и донесува решение со определување на рок за отстранување на неправилностите.

Против решението на општинскиот комунален инспектор, комуналниот инспектор на општините во градот Скопје, односно комуналниот инспектор на градот Скопје може да се поднесе жалба во рок од осум дена од денот на приемот на решението до Државната комисија за одлучување во втор степен во областа на инспекцискиот надзор и прекршочната постапка (во натамошниот текст: Државната комисија). [5](https://www.akademika.com.mk/)

Против решението на државниот комунален инспектор може да се поднесе жалба во рок од осум дена од денот на приемот на решението до Државната комисија.

Жалбата не го одлага извршувањето на решението.

**Член 27-а**

*Избришан* [6](https://www.akademika.com.mk/)

**Член 28**

Ако во рокот определен во членот 27 став 1 од овој закон лицето не постапи по решението на општинскиот комунален инспектор, комуналниот инспектор на општините во градот Скопје односно комуналниот инспектор на градот Скопје и Државниот комунален инспектор отстранувањето на сметот, односно чистењето на снегот ќе го изврши давателот на услугата на сметка на лицето наведено во решението.

(2) Доколку сопственикот на неизградено градежно земјиште во централното подрачје на општината, општините во градот Скопје и градот Скопје не постапи по решението на општинскиот комунален инспектор, комуналниот инпектор на општините во градот Скопје односно комуналниот инспектор на градот Скопје, отстранувањето на сметот ќе го изврши давателот на услугата на негова сметка.

**Член 28-а**

Надзорот над законитоста на работата на органите на општината, на органите на општините во градот Скопје и на органите во градот Скопје го врши органот на државната управа надлежен за вршење на работите од областа на комуналните работи, за работите од нивна надлежност кои се однесуваат на одржувањето на јавната чистота.

При вршење на надзорот од ставот 1 на овој член, органот на државната управа за вршење на работите од областа на комуналните работи ги врши следниве работи:   
1) ја следи законитоста на работата на органите на општината, општините во градот Скопје и градот Скопје и презема мерки, активности и поднесува иницијативи за остварување на нивните надлежности;   
2) им укажува на органите на општините, на општините во градот Скопје и градот Скопје на пречекорувањето на нивните надлежности утврдени со овој закон и предлага соодветни мерки за надминување на таа состојба;   
3) укажува на определени материјални и процедурални недостатоци во работата на органите на општините, на општините во градот Скопје и градот Скопје кои би можеле да го оневозможат вршењето на работите утврдени со овој закон;   
4) дава препораки за доследно спроведување на надлежностите за работите кои треба да ги вршат општините, општините во градот Скопје и градот Скопје, согласно со овој закон, а на нивно барање;   
5) го следи навременото донесување на актите од општината, општините во градот Скопје и градот Скопје;   
6) дава мислење и стручна помош на барање на органите на општината, општините во градот Скопје и градот Скопје по предлог на актите кои произлегуваат од овој закон;   
7) го следи остварувањето на јавноста во работата на органите на општината, општините во градот Скопје и градот Скопје од аспект на редовно, навремено, вистинито и целосно известување на граѓаните за работите утврдени со овој закон и   
8) навремено ги известува органите на општината, општините во градот Скопје и градот Скопје за констатираните состојби во нивната работа и за преземените мерки при вршењето на надзорот.

За преземените мерки и активности од ставот 2 на овој член органот на државната управа надлежен за вршење на работите од областа на комуналните работи ги информира органите на општината, општините во градот Скопје и градот Скопје.

VI. ПРЕКРШОЧНИ  ОДРЕДБИ

**Член 29**

Глоба во износ од 2.000 до 4.000 евра во денарска противвредност ќе му се изрече за прекршок на правно лице, ако:   
1) не обезбеди редовно и квалитетно одржување на јавната чистота и чистење на снегот на јавни површини во зимски услови (член 7)   
2) врши одржување на јавна чистота без поседување на дозвола (членови 7 и 9 став (2)) и   
3) постапува спротивно на одредбите од членот 14 алинеи 1, 2, 3, 4, 5, 6, 7, 8, 9, 10, 11, 12, 13, 14 и 16 и членот 14-а од овој закон.

Глоба во износ од 500 до 1.000 евра во денарска противвредност за прекршокот од ставот 1 на овој член ќе му се изрече и на одговорното лице во правното лице.

**Член 29-а**

Глоба во износ од 3.000 евра во денарска противвредност ќе му се изрече за прекршок на директорот на јавното претпријатие за одржување на јавна чистота или директорот на правното лице каде што се врши општокорисната работа, доколку издаде потврда без да е извршена општокорисна работа (член 40 став 5).

Глоба во износ од 2.000 евра во денарска противвредност ќе му се изрече за прекршок на лицето овластено за контрола при вршењето на општокорисната работа доколку не врши контрола или не изготви писмен извештај за извршена општокорисна работа, како и доколку изготви писмен извештај, а општокорисната работа не е извршена (член 40 став 5).

Глоба во износ од 3.000 евра во денарска противвредност ќе му се изрече за прекршок на директорот на јавното претпријатие за одржување на јавна чистота или директорот на правното лице каде што се врши општокорисната работа, доколку не овласти лице за фотографирање при вршење на општокорисна работа (член 40 став 6).

Глоба во износ од 2.000 евра во денарска противвредност ќе му се изрече за прекршок на лицето овластено за фотографирање при вршење на општокорисна работа, доколку не изврши фотографирање и не ги чува фотографиите од извршената општокорисна работа (член 40 став 6).

**Член 30**

Глоба во износ од 500 евра во денарска противвредност ќе му се изрече за прекршок на службеното лице ако постапува спротивно на членот 12 од овој закон.

**Член 31**

*Избришан* [7](https://www.akademika.com.mk/)

**Член 32**

Глоба во износ од 2.000 до 3.000 евра во денарска противвредност ќе му се изрече за прекршок на правното лице кое е сопственик или управува со јавен објект, ако не постави садови за фрлање на отпадоци и не обезбеди исправни инсталации во санитарните јазли на објектот, нема тоалетна хартија, машини за сушење раце или хартија во секое време (член 15).

Глоба во износ од 500 до 1.000 евра во денарска противвредност за прекршок од ставот 1 на овој член  ќе му се изрече и на одговорното лице во правното лице.

**Член 33**

Глоба во износ од 50 евра во денарска противвредност во мандатна постапка ќе му се изрече на физичко лице, ако:   
- постапува спротивно на одредбите од членот 14 на овој закон,   
- фрла отпадоци, отпушоци, мастики и други предмети, плука или внесува домашни миленичиња без одобрение на надлежен орган во внатрешноста, односно во ходниците на јавните објекти (член 16),   
- на јавни објекти испишува графити, црта или лепи плакати (член 17),   
- постапува спротивно на одредбите од членот 19 на овој закон и   
- постапува спротивно на одредбите од членовите 20 став 2 и 21 на овој закон.

**Член 33-а**

Глоба во износ од 200 евра во денарска противвредност ќе му се изрече на физичко лице за прекршок, ако постапува спротивно на одредбите од членот 14-а од овој закон.

**Член 34**

Глоба во износ од 1.000 до 2.000 евра во денарска противвредност ќе му се изрече за прекршок на правното лице ако постапува спротивно на членовите 18 и 19 од овој закон.

Глоба во износ од 1.000 до 2.000 евра во денарска противвредност ќе му се изрече за прекршок на трговец поединец ако постапува спротивно на членовите 18 и 19 од овој закон.

Глоба во износ од 500 до 1.000 евра во денарска противвредност за прекршок од ставот 1 на овој член ќе му се изрече и на одговорното лице во правното лице.

**Член 35**

Глоба во износ од 2.000 до 3.000 евра во денарска противвредност ќе му се изрече на правното лице ако постапува спротивно на членот 20 од овој закон.

Глоба во износ од 2.000 до 3.000 евра во денарска противвредност ќе му се изрече на трговец поединец ако постапува спротивно на членот 20 од овој закон.

**Член 36**

*Избришан* [8](https://www.akademika.com.mk/)

**Член 37**

Глоба во износ од 500 до 1.000 евра во денарска противвредност ќе му се изрече на правното лице сопственик, односно корисник на јавен објект ако не го исчисти снегот од отворениот простор пред јавниот објект (член 22 став 2).

Глоба во износ од 100 евра во денарска противвредност за прекршок од ставот 1 на овој член ќе му се изрече и на одговорното лице во правното лице.

**Член 38**

Кога општинскиот комунален инспектор, комуналниот инспектор на општините во градот Скопје, комуналниот инспектор на градот Скопје и униформираниот полициски службеник ќе утврдат дека е сторен прекршок од членовите 29, 29-а, 32, 34 и 35 на овој закон ќе поднесе барање за поведување на прекршочна постапка до надлежниот суд, а кога ќе утврдат дека е сторен прекршок од членовите 30 и 37 на овој закон ќе поднесе барање за поведување на прекршочна постапка пред Комисијата за одлучување по прекршоци во Министерството за транспорт и врски.

За прекршоците од ставот 1 на овој член, пред поднесување на барање за поведување на прекршочна постапка пред надлежен суд, односно пред Комисијата за одлучување по прекршоци во Министерството за транспорт и врски, општинскиот комунален инспектор, комуналниот инспектор на општините во градот Скопје, комуналниот инспектор на градот Скопје и униформираниот полициски службеник ќе спроведат постапка за порамнување.

Кога општинскиот комунален инспектор, комуналниот инспектор на општините во градот Скопје, комуналниот инспектор на градот Скопје и униформираниот полициски службеник ќе констатираат прекршок од ставот 1 на овој член составуваат записник во кој се забележуваат битните елементи на прекршокот, времето, местото и начинот на сторување на прекршокот, описот на дејствието на прекршокот и лицата затекнати на самото место. Записникот го потпишува овластеното службено лице и сторителот. Ако сторителот го признае прекршокот службеното лице ќе му издаде платен налог заради наплата на глобата за прекршокот.

Со потписот на платниот налог се смета дека сторителот на прекршокот се согласува да ја плати изречената глоба.

Сторителот на прекршокот од ставот 1 на овој член е должен да ја плати глобата во рок од осум дена од денот на приемот на платниот налог на сметка на Буџетот на Република Македонија означена во платниот налог. Сторителот кој ќе ја плати глобата во рокот утврден во овој став ќе плати само половина од изречената глоба.

Доколку сторителот на прекршокот одбие да се потпише на платниот налог општинскиот комунален инспектор, комуналниот инспектор на општините во градот Скопје, комуналниот инспектор на градот Скопје и униформираниот полициски службеник ќе евидентираат дека лицето одбило да се потпише и истите ќе се потпишат со полно име и презиме на платниот налог.

Ако сторителот на прекршокот од ставот 1 на овој член не ја плати глобата во рокот утврден во платниот налог инспекторите, односно униформираниот полициски службеник ќе поднесат барање за поведување на прекршочна постапка пред надлежен суд, односно пред Комисијата за одлучување по прекршоци во Министерството за транспорт и врски.

Општинскиот комунален инспектор, комуналниот инспектор на општините во градот Скопје, комуналниот инспектор на градот Скопје и униформираниот полициски службеник се должни да водат евиденција за прекршочните постапки за порамнување.

**Член 38-а**

Кога државниот комунален инспектор ќе утврди дека е сторен прекршокот од членот 29-а од овој закон ќе поднесе барање за поведување на прекршочна постапка до надлежниот суд.

За прекршоците од ставот 1 на овој член пред поднесување на барање за поведување на прекршочна постапка пред надлежен суд, државниот комунален инспектор ќе спроведе постапка на порамнување.

Кога државниот комунален инспектор ќе констатира прекршок од ставот 1 на овој член составува записник во кој се забележуваат битните елементи на прекршокот времето, местото и начинот на сторување на прекршокот, описот на дејствието на прекршокот и лицата затекнати на самото место. Записникот го потпишува овластеното службено лице и сторителот. Ако сторителот го признае прекршокот службеното лице ќе му издаде платен налог заради наплата на глобата за прекршокот.

Со потписот на платниот налог се смета дека сторителот на прекршокот се согласува да ја плати изречената глоба.

Сторителот на прекршокот од ставот 1 на овој член е должен да ја плати глобата во рок од осум дена од денот на приемот на платниот налог на сметка на Буџетот на Република Македонија означена во платниот налог. Сторителот кој ќе ја плати глобата во рокот утврден во овој став ќе плати само половина од изречената глоба.

Доколку сторителот на прекршокот одбие да се потпише на платниот налог државниот комунален инспектор ќе евидентира дека лицето одбило да се потпише и истиот ќе се потпише со полно име и презиме на платниот налог.

Ако сторителот на прекршокот од ставот 1 на овој член не ја плати глобата во рокот утврден во платниот налог државниот комунален инспектор ќе поднесе барање за поведување на прекршочна постапка пред надлежен суд.

Државните комунални инспектори се должни да водат евиденција за прекршочните постапки за порамнување.

**Член 39**

Кога општинскиот комунален инспектор, комуналниот инспектор на општините во градот Скопје, комуналниот инспектор на градот Скопје, односно униформираниот полициски службеник и комуналниот редар ќе утврдат дека е сторен прекршок од член 33 и 33-а на овој закон, на сторителот ќе му врачи покана за плаќање на глобата во рок од осум дена од денот на врачувањето на поканата.

Ако сторителот не го плати предвидениот износ на глобата согласно со рокот од ставот 1 на овој член општинскиот комунален инспектор, комуналниот инспектор на општините во градот Скопје, комуналниот инспектор на градот Скопје, односно униформираниот полициски службеник ќе поднесе барање за поведување прекршочна постапка пред Комисијата за одлучување по прекршоци во Министерството за транспорт и врски.

Комисијата од ставот 2 на овој член ја формира министерот за транспорт и врски и е составена од два члена и претседател.

Членовите на Комисијата имаат завршено високо образование и работно искуство најмалку од две години, а претседателот е дипломиран правник со положен правосуден испит и работно искуство најмалку од четири години.

Во случај на водење на прекршочна постапка, Комисијата од ставот 2 на овој член може да изрече глоба најмногу во трикратен износ од утврдениот со одредбите на членовите наведени во ставот 1 на овој член.

Ако сторителот на прекршокот од ставот 1 на овој член не ја плати глобата во рокот предвиден во ставот 1 на овој член комуналниот редар е должен да поднесе предлог до општинскиот комунален инспектор, комуналниот инспектор на општините во градот Скопје, комуналниот инспектор на градот Скопје, за покренување на прекршочна постапка пред Комисијата за одлучување по прекршоци.

Доколку сторителот на прекршокот е малолетник во тој случај се постапува согласно со Законот за малолетничка правда.

**Член 39-а**

Доставувањето на известувањата и одлуките на Комисијата за одлучување по прекршоци се врши согласно со одредбите од Законот од општата управна постапка.

Ако живеалиштето на лицето на кое известувањето или одлуката треба да му се достави е непознато за органот чие писмено се доставува, Комисијата за одлучување по прекршоците ќе го истакне известувањето, односно одлуката на огласна табла во Министерството за транспорт и врски и со истекот на осум дена од денот на истакнувањето на огласната табла во Министерството за транспорт и врски ќе се смета дека доставувањето е уредно.

**Член 40**

За прекршоците од член 33 и член 33-а на овој закон општинскиот комунален инспектор, комуналниот инспектор на општините во градот Скопје односно комуналниот инспектор на градот Скопје, униформираниот полициски службеник и комуналниот редар се должни на сторителот на прекршокот да му предложат постапка за порамнување пред да поднесат барање за прекршочна постапка.

Кога сторителот на прекршокот е согласен за поведување на постапка  за порамнување, општинскиот комунален инспектор, комуналниот инспектор на општините во градот Скопје односно комуналниот инспектор на градот Скопје, униформираниот полициски службеник и комуналниот редар составуваат записник во кој се забележуваат битните елементи на прекршокот, времето, местото и начинот на сторување на прекршокот, описот на дејствието на прекршокот и лицата затекнати на самото место.

Во записникот се утврдува начинот на кој ќе се отстранат штетните последици од прекршокот, како и начинот на  надминување на последиците од сторување на прекршокот.

Општинскиот комунален инспектор, комуналниот инспектор на општините во градот Скопје односно комуналниот инспектор на градот Скопје, униформираниот полициски службеник и комуналниот редар можат да му предложат на сторителот надминување  на  последиците  од  прекршокот  да  се  стори  со  вршење  или сторување  на  општокорисна  работа во  траење  од  најмалку  24  работни  часа  или доделување на средства за вршење на општокорисна работа на општините, општините во градот Скопје и градот Скопје. Собраните средства се користат наменски за одржување на јавната чистота.

Доколку сторителот на прекршокот од ставот 1 на овој член прифати да врши општокорисна работа, е должен истата да ја изврши во рок од 30 дена од денот на упатувањето за вршење на општокорисна работа и во рок од три дена по извршувањето да достави потврда за извршената општокорисна работа до инспекторот, односно униформираниот полициски службеник или комуналниот редар што го упатил на општокорисна работа. Потврдата ја издава директорот на јавното претпријатие за одржување на јавна чистота или директорот на правното лице каде што се врши општокорисната работа, врз основа на писмен извештај изготвен од лицето овластено од директорот на јавното претпријатие за одржување на јавна чистота или директорот на правното лице за контрола при извршувањето на општокорисната работа.

(6) При вршењето на општокорисна работа јавното претпријатие или правното лице каде се врши општокорисната работа се должни да овластат лице кое три пати ќе го фотографира лицето кое врши општокорисна работа, и тоа: една фотографија со фотографирање на лицето и пошироката околина пред започнувањето на вршењето општокорисна работа, една фотографија при извршувањето и една фотографија по завршувањето на општокорисната работа со фотографирање на лицето и пошироката околина и се должни фотографиите да ги чуваат и користат на начин утврден согласно со прописите за заштита на личните податоци. Фотографиите јавното претпријатие или правното лице каде што се врши општокорисната работа ги чува најмалку една година од извршувањето на општокорисната работа.

(7) Доколку сторителот на прекршокот од ставот 1 на овој член прифати да додели средства за вршење на општокорисна работа е должен истите да ги додели во рок од 30 дена од денот на прифаќањето и во рок од три дена од денот на доделувањето на средствата да достави доказ до инспекторот, односно униформираниот полициски службеник или комуналниот редар. Доколку сторителот на прекршокот не достави потврда за извршена општокорисна работа во определениот рок или не додели средства за вршење на општокорисната работа, општинскиот комунален инспектор, комуналниот инспектор на општините во градот Скопје, комуналниот инспектор на градот Скопје и униформираниот полициски службеник ќе поднесат барање за поведување на прекршочна постапка пред Комисијата за одлучување по прекршоци во Министерството за транспорт и врски.

(8) Министерот за транспорт и врски го утврдува  видот,  висината  и  чинењето  на општокорисната  работа  за  секој  прекршок  одделно, како и начинот на нејзиното извршување во согласност со министерот за правда. Висината на средствата наменети за општокорисна работа не може да биде повисока од висината на пропишаната глоба за прекршокот при што вредноста на 1 час општокорисна работа изнесува најмалку 50, а најмногу 125 денари во зависност од видот и сложеноста на општокорисната работа.

(9) Јавното претпријатие за одржување на јавна чистота или правното лице за одржување на јавна чистота е должно да води регистар за вршење на општокорисна работа.

(10) Формата и содржината на потврдата за извршена општокорисна работа, како и формата, содржината и начинот на водење на регистарот за вршење на општокорисна работа ги пропишува министерот за транспорт и врски.

(11) Општинскиот комунален инспектор, комуналниот инспектор на општините во градот Скопје односно комуналниот инспектор на градот Скопје, униформираниот полициски службеник и комуналниот редар се должни да водат евиденција за покренатите постапки за порамнување и за нивниот исход.

**Член 40-а**

Прекршочната постапка за прекршоците предвидени со членот 33 и 33-а од овој закон не може да се поведе ниту да се води ако поминат три години од денот кога е сторен прекршокот.

**Член 40-б**

Изречената прекршочна санкција за прекршоците од членот 33 и 33-а на овој закон не може да се изврши ако од денот на правосилноста на одлуката со која е изречена глобата за прекршокот поминале две години.

**Член 41**

*Избришан* [9](https://www.akademika.com.mk/)

**Член 42**

*Избришан*

**Член 42-а**

Средствата од глобите изречени во мандатна постапка од страна на комуналните редари, општинските комунални инспектори на општините, комуналните инспектори на општините во градот Скопје и на градот Скопје, како и средствата од глоби изречени во прекршочна постапка поведена по барање од општинските комунални инспектори на општините, комуналните инспектори на општините во градот Скопје и на градот Скопје, се приход на општините, општините во градот Скопје и градот Скопје.

Средствата од глобите изречени во мандатна постапка и средствата од глоби изречени во прекршочна постапка поведена по барање на униформираните полициски службеници се приход на Буџетот на Република Македонија.

VII. ПРЕОДНИ И ЗАВРШНИ ОДРЕДБИ

**Член 43**

Поблиските прописи предвидени со овој закон ќе се донесат во рок од три месеца од денот на влегувањето во сила на овој закон.

**Член 44**

Со денот на влегувањето во сила на овој закон престанува да важи Законот за одржување на јавната чистота, собирање  и транспортирање на комуналниот цврст и технолошки отпад („Службен  весник на Република Македонија“ број 37/98).

**Член 45**

Овој закон влегува во сила осмиот ден од денот на објавувaњето во „Службен весник на Република Македонија“.

**ОДРЕДБИ ОД ДРУГИ ЗАКОНИ**Закон за изменување и дополнување на Законот за јавна чистота („Службен весник на Република Македонија“ бр. 88/2010):   
**Член 16**   
*Поништен* [10](https://www.akademika.com.mk/)

Закон за изменување и дополнување на Законот за јавна чистота („Службен весник на Република Македонија“ бр. 23/2011):   
**Член 5**   
Одредбите од членовите 5-а, 26-а и 27 ставови 2, 3 и 4 на овој закон ќе започнат да се применуваат со денот на започнувањето на примената на Законот за инспекцискиот надзор.

Закон за дополнување на Законот за јавна чистота („Службен весник на Република Македонија“ бр. 53/2011):   
**Член 2**   
Подзаконските акти предвидени со членот 1 од овој закон ќе се донесат во рок од 15 дена од денот на влегувањето во сила на овој закон.   
По донесувањето на подзаконскиот акт од ставот 2 на овој член истиот веднаш, а најдоцна во рок од 24 часа се објавува на веб страницата на Министерството за транспорт и врски.

Закон за изменување и дополнување на Законот за јавна чистота („Службен весник на Република Македонија“ бр. 163/2013):   
**Член 17**   
Подзаконскиот акт предвиден со овој закон ќе се донесе во рок од 30 дена од денот на влегувањето во сила на овој закон.   
**Член 18**   
Почнувајќи од 1 април 2014 година актите и списите од постапувањето на Комисијата за одлучување по прекршоци предвидена со овој закон и на општинскиот комунален инспектор, комуналниот инспектор на општините во градот Скопје, односно комуналниот инспектор на градот Скопје, униформираниот полициски службеник, комуналниот редар на јавните претпријатија или правните лица каде што се врши општокорисната работа, Државниот управен инспекторат и Управата за јавни приходи, по нивното донесување, односно изготвување се евидентираат и се разменуваат преку посебен информациски систем во електронски облик.   
Начинот на постапување преку информацискиот систем го пропишува министерот за транспорт и врски.

Закон за изменување и дополнување на Законот за јавна чистота („Службен весник на Република Македонија“ бр. 163/2013):   
**Член 20**   
Овој закон влегува во сила осмиот ден од денот на објавувањето во ,,Службен весник на Република Македонија’’, а одредбата од членот 7 ќе започне да се применува од 1 мај 2014 година.

Закон за изменување и дополнување на Законот за јавна чистота („Службен весник на Република Македонија“ бр. 44/2015):   
**Член 12**   
Членот 8 од овој закон ќе отпочне да се применува со денот на отпочнувањето на примената на Законот за основање на државна комисија за одлучување во втор степен во областа на инспекцискиот надзор и прекршочната постапка („Службен весник на Република Македонија“ број 130/14).